
NÁVRH LEGISLATÍVNEHO UZNESENIA EURÓPSKEHO PARLAMENTU
o návrhu rozhodnutia Rady o uzavretí v mene Únie Dohody medzi Európskou úniou a Nórskym kráľovstvom o dodatočných pravidlách v súvislosti s Nástrojom finančnej podpory na riadenie hraníc a vízovú politiku ako súčasťou Fondu pre integrované riadenie hraníc na obdobie 2021 až 2027
(12129/2023 – C9‑0002/2023 – 2023/0224(NLE))
(Súhlas)
Európsky parlament,
–	so zreteľom na návrh rozhodnutia Rady (12129/2023),
–	so zreteľom na návrh Dohody medzi Európskou úniou a Nórskym kráľovstvom o dodatočných pravidlách v súvislosti s Nástrojom finančnej podpory na riadenie hraníc a vízovú politiku ako súčasťou Fondu pre integrované riadenie hraníc na obdobie 2021 až 2027 (12128/2023),
–	so zreteľom na žiadosť o udelenie súhlasu, ktorú Rada predložila v súlade s článkom 77 ods. 2, článkom 218 ods. 6 druhým pododsekom písm. a) a článkom 218 ods. 7 Zmluvy o fungovaní Európskej únie (C9‑0002/2023),
–	so zreteľom na článok 105 ods. 1 a 4 a článok 114 ods. 7 rokovacieho poriadku,
–	so zreteľom na odporúčanie Výboru pre občianske slobody, spravodlivosť a vnútorné veci (A9‑0000/2024),
1.	udeľuje súhlas s uzatvorením dohody;
2.	poveruje svoju predsedníčku, aby postúpila túto pozíciu Rade, Komisii a vládam a parlamentom členských štátov a Nórskeho kráľovstva.

Nástroj finančnej podpory na riadenie hraníc a vízovú politiku ako súčasť Fondu pre integrované riadenie hraníc predstavuje v kontexte schengenského acquis osobitný nástroj určený na zabezpečenie silného a účinného európskeho integrovaného riadenia hraníc na vonkajších hraniciach. Uľahčuje povolené prekračovanie hraníc a zároveň predchádza nelegálnemu prisťahovalectvu a cezhraničnej trestnej činnosti a odhaľuje ich, čím chráni schengenský priestor v súlade so záväzkami členských štátov a pridružených krajín v oblasti základných práv, a podporuje jednotné vykonávanie a modernizáciu spoločnej vízovej politiky, čím prispieva k zaručeniu vysokej úrovne bezpečnosti v členských štátoch a pridružených krajinách.

Spravodajca sa tiež domnieva, že vzhľadom na osobitnú povahu schengenského acquis a význam jeho jednotného uplatňovania pre integritu schengenského priestoru by sa všetky pravidlá riadenia programov mali uplatňovať na Nórsko rovnako ako na členské štáty. Tým sa zabezpečí vysoká a jednotná úroveň kontroly na vonkajších hraniciach.

Dohodami sa zavádzajú aj osobitné mechanizmy rýchlych úprav dohody s Nórskom v prípade zmien dôležitých právnych predpisov Únie týkajúcich sa vykonávania, akými sú nariadenie o rozpočtových pravidlách a nariadenie o spoločných ustanoveniach. Dohodou sa zabezpečuje, aby sa pri preskúmaní nástroja BMVI v polovici trvania zohľadnila neskoršia účasť krajín pridružených k schengenskému priestoru. Dohoda obsahuje aj ustanovenie o Európskom systéme pre cestovné informácie a povolenia (ETIAS). 

Pokiaľ ide o rozpočtové a finančné kontroly, členské štáty podliehajú horizontálnym povinnostiam [napr. právomoci Dvora audítorov, Európskeho úradu pre boj proti podvodom (OLAF), Európskej prokuratúry a Komisie], ktoré vyplývajú buď priamo zo zmluvy, alebo zo sekundárnych právnych predpisov Únie vrátane uvedeného nariadenia o spoločných ustanoveniach. Tieto povinnosti sa vzťahujú na členské štáty ipso facto, a preto nie sú stanovené v nariadení o BMVI. Treba preto tieto povinnosti rozšíriť dohodou, ktorá je predmetom tohto návrhu, aj na Nórsko.

Spravodajca napokon konštatuje, že je vhodné uzavrieť dohodu, ktorou sa stanovujú dodatočné pravidlá potrebné na účasť Nórskeho kráľovstva na Nástroji finančnej podpory na riadenie hraníc a vízovú politiku (ďalej len „BMVI“) ako súčasti Fondu pre integrované riadenie hraníc na programové obdobie 2021 až 2027 v súlade s článkom 7 ods. 6 nariadenia (EÚ) 2021/1148 (ďalej len „nariadenie o BMVI“).

Vzhľadom na uvedené skutočnosti spravodajca odporúča, aby Európsky parlament udelil súhlas s návrhom rozhodnutia Rady, a poveruje svoju predsedníčku, aby postúpila túto pozíciu Rade, Komisii a vládam a parlamentom členských štátov.

